[bookmark: _heading=h.gjdgxs][image: ]


Αθήνα, 24 Αυγούστου 2026


Ανακοίνωση του Υφυπουργού παρά τω Πρωθυπουργώ και Κυβερνητικού Εκπροσώπου Παύλου Μαρινάκη για τη συνεδρίαση του Υπουργικού Συμβουλίου της 24ης Αυγούστου 2026

Συνεδρίασε σήμερα, 24 Αυγούστου 2026, υπό την Προεδρία του Πρωθυπουργού Κυριάκου Μητσοτάκη, το Υπουργικό Συμβούλιο. Μετά την εισαγωγική τοποθέτηση του Πρωθυπουργού (που έχει ήδη διανεμηθεί):

1. Ο Υπουργός Επικρατείας κ. Χρήστος- Γεώργιος Σκέρτσος και ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης παρουσίασαν στο Υπουργικό Συμβούλιο έναν συνοπτικό απολογισμό των έργων και των μεταρρυθμίσεων του ΤΑΑ σε τομείς όπως η ενέργεια, το ψηφιακό κράτος, η υγεία, η παιδεία, η κοινωνική συνοχή, το φυσικό και αστικό περιβάλλον, η πολιτική προστασία, η αγροδιατροφή, η έρευνα – καινοτομία, ο πολιτισμός, ο τουρισμός και ο αθλητισμός. 

Ειδικότερα αναδείχθηκε ότι από το 2021 έως σήμερα στο σημαντικό μεταρρυθμιστικό σκέλος του Ελλάδα 2.0 15 υπουργεία υλοποίησαν συνολικά μεταρρυθμίσεις με 136 ορόσημα που ολοκληρώθηκαν χάρη σε ένα εκτεταμένο πλέγμα 811 νομοθετικών και κανονιστικών πράξεων -μεταξύ των οποίων 66 νόμους, 105 νομοθετικές διατάξεις, 17 Προεδρικά Διατάγματα, 166 Κοινές Υπουργικές Αποφάσεις και 153 Υπουργικές Αποφάσεις- σε άμεση συσχέτιση και με τις συστάσεις της έκθεσης του κορυφαίου νομπελίστα οικονομολόγου Καθηγητή Χριστόφορου Πισσαρίδη. 

Παράλληλα, ανέδειξαν τις εγκεκριμένες χρηματοδοτήσεις και την κινητοποίηση χρηματοδότησης για τις μικρομεσαίες επιχειρήσεις, καθώς και τη σημαντική συμβολή του δανειακού σκέλους του Ταμείου, το οποίο κινητοποιεί συνολικές επενδύσεις ύψους 46,6 δισ. Ευρώ.
Αναφερόμενοι στα επόμενα βήματα, υπογράμμισαν ότι η Κυβέρνηση βρίσκεται στην τελική φάση ολοκλήρωσης οροσήμων και των διαδικασιών που απαιτούνται για την υποβολή των τελικών αιτημάτων πληρωμής προς την Ευρωπαϊκή Επιτροπή, με στόχο την πλήρη και αποτελεσματική αξιοποίηση των διαθέσιμων πόρων προς όφελος της ανάπτυξης, της ανταγωνιστικότητας και της κοινωνικής συνοχής. 

2. Η Υπουργός Παιδείας, Θρησκευμάτων και Αθλητισμού κ. Σοφία Ζαχαράκη ενημέρωσε το Υπουργικό Συμβούλιο σχετικά με την έναρξη της νέας σχολικής και ακαδημαϊκής χρονιάς, την προετοιμασία και τις καινοτομίες που θα εισαχθούν.
Η προετοιμασία αρχίζει μήνες πριν από το πρώτο κουδούνι, ώστε εκπαιδευτικοί και σχολεία να είναι έτοιμοι και κάθε παιδί να διαθέτει τα αναγκαία εργαλεία. 
Ο σχεδιασμός αφορά 13.842 σχολικές μονάδες, περισσότερους από 1,27 εκατομμύρια μαθητές και πάνω από 145.000 μόνιμους εκπαιδευτικούς. 
Στις 11 Αυγούστου ανακοινώθηκαν 5.259 νέοι μόνιμοι διορισμοί, με το σύνολο από το 2019 να φθάνει τους 53.912. 
Στόχος είναι περίπου 30.000 αναπληρωτές να βρίσκονται στα σχολεία από την πρώτη μέρα με την πρώτη φάση προσλήψεων. 
Οι αποσπάσεις εκτός τάξης περιορίστηκαν σε 1.590, από 1.833 πέρυσι και 2.047 το 2024–2025.
Επίσης η Υπουργός παρουσίασε το EduPlan.AI, νέο ψηφιακό σύστημα σχεδιασμού της στελέχωσης το οποίο συνδυάζει οργανικές θέσεις, λειτουργικές ανάγκες, δημογραφικές μεταβολές και χαρακτηριστικά σχολείων για ακριβέστερη εκτίμηση των αναγκών ανά περιοχή. Ιδιαίτερη έμφαση έδωσε στη μέριμνα για τους εκπαιδευτικούς που υπηρετούν μακριά από τον τόπο κατοικίας τους καθώς προβλέπονται διπλή επιστροφή ενοικίου, διυπουργικές πρωτοβουλίες για την αξιοποίηση δημόσιας περιουσίας για ανακαίνιση διαμερισμάτων για στέγαση εκπαιδευτικών σε συνεργασία και με την Τοπική Αυτοδιοίκηση, αξιοποίηση του στεγαστικού προγράμματος του Υπουργείου Εθνικής Άμυνας, φορολογικές ελαφρύνσεις για ενοικίαση σπιτιών σε εκπαιδευτικούς και εκπτώσεις για τη μετακίνηση μόνιμων και αναπληρωτών εκπαιδευτικών για την ανάληψη υπηρεσίας.
Έγινε ιδιαίτερη αναφορά στις ανακαινίσεις 669 σχολείων στις δύο πρώτες φάσεις του προγράμματος «Μαριέττα Γιαννάκου» ενώ τον Σεπτέμβριο αρχίζουν μελέτες για ακόμη 500 σχολεία με το ίδιο πρόγραμμα. 
Τη νέα σχολική χρονιά θα λειτουργήσουν επίσης καινούργια σχολεία που κατασκευάζονται μέσω ΣΔΙΤ. 
Η Υπουργός έκανε αναφορά στο μεγάλο πρόγραμμα προμήθειας εξοπλισμού στα σχολεία καθώς θα διατεθούν 6.479 απινιδωτές με πρόνοια για πρόγραμμα εκμάθησης πρώτων βοηθειών και αθλητικός εξοπλισμός σε 4.550 σχολεία. Μέσα στη χρονιά θα τοποθετηθούν ατομικά lockers στα Δημοτικά Σχολεία, ώστε οι μαθητές να αφήνουν με ασφάλεια βιβλία και σχολικό υλικό και να μειώνεται το καθημερινό βάρος της σχολικής τσάντας.
Τα σχολεία θα διαθέτουν 44.164 διαδραστικά συστήματα μέχρι το τέλος του σχολικού έτους καθώς μέσα στο καλοκαίρι παραδόθηκαν 2900 νέοι διαδραστικοί πίνακες και ακολουθούν 5000 νέα συστήματα, ενώ έχουν παραδοθεί 117.121 σετ ρομποτικής. 1600 εργαστήρια φυσικών επιστημών γυμνασίου θα εξοπλιστούν με νέο υλικό ενώ μέσα στο σχολικό έτος θα σταλούν νέα μουσικά όργανα στα μουσικά σχολεία μετά από 17 χρόνια αλλά και νέος εξοπλισμός στα καλλιτεχνικά σχολεία της Ελλάδας. 
Δρομολογείται η προμήθεια 718 σχολικών λεωφορείων για μαθητές με αναπηρία μέσω του κοινωνικού κλιματικού ταμείου με τον διαγωνισμό να τρέχει μέσα στη χρονιά. 

Περαιτέρω, το δημόσιο σχολείο διευρύνει τις δυνατότητές του με οκτώ νέα Δημόσια Ωνάσεια Σχολεία και τα πρώτα δημόσια προγράμματα Διεθνούς Απολυτηρίου σε 11 σχολικές μονάδες. 
Παρουσιάστηκε επίσης η πρόοδος για το Πολλαπλό Βιβλίο που θα εφαρμοστεί το Σεπτέμβριο του 2027 και νέα επικαιροποιημένα Προγράμματα Σπουδών.
Ξεκινά η πιλοτική εφαρμογή του δωρεάν ηλεκτρονικού Κρατικού Πιστοποιητικού Γλωσσομάθειας σε αγγλικά, γαλλικά, γερμανικά και ιταλικά για τα παιδιά της Γ´ Γυμνασίου. 
Το Ψηφιακό Φροντιστήριο, με περισσότερους από 410.000 χρήστες, θα επεκταθεί σε live μαθήματα για την Α΄ και τη Β΄ Λυκείου ενώ ήδη έχει προγραμματιστεί και η ανάπτυξη ψηφιακού βοηθού για προσωποποιημένη και εξατομικευμένη αξιοποίηση του ψηφιακού φροντιστηρίου μέσω του νέου προγράμματος EduAi. 
Με το νέο πρόγραμμα οικονομικού εγραμματισμού FinStart, 40.000 μαθητές θα μάθουν να οργανώνουν προϋπολογισμό, να αξιολογούν οικονομικές επιλογές και να αναγνωρίζουν κινδύνους ψηφιακών συναλλαγών. 
Τα Κέντρα Καινοτομίας αυξάνονται από 13 σε 18, διευρύνοντας την πρόσβαση στη ρομποτική, τον προγραμματισμό και τα ψηφιακά εργαλεία.
Στην Ειδική Αγωγή, 7.230 Τμήματα Ένταξης υποστηρίζουν 71.184 μαθητές. 
Δημιουργούνται δύο νέα ΚΕΔΑΣΥ, στο Ηράκλειο Κρήτης και στη Σαντορίνη, και αναπτύσσεται ψηφιακή πλατφόρμα για τις αιτήσεις και την παρακολούθηση αυτών ενώ έχουν ήδη δοθεί στα ΚΕΔΑΣΥ εννέα νέα εργαλεία αξιολόγησης για ουσιαστική υποστήριξη παιδιών και οικογενειών.
Η Υπουργός έκανε ιδιαίτερη αναφορά στην πορεία του Εθνικού Διάλογου για το Λύκειο και το Εθνικό Απολυτήριο, καθώς έχουν ήδη πραγματοποιηθεί 55 συνεδριάσεις με στόχο την τήρηση του χρονοδιαγράμματος και την παράδοση της πρότασης της επιτροπής τον Νοέμβριο του 2026. Ανακοίνωσε επίσης ότι επίκειται δημόσια ψηφιακή διαβούλευση με μαθητές, γονείς, εκπαιδευτικούς και φορείς, με επιστημονική τεκμηρίωση και έγκαιρη ενημέρωση.
Στην ανώτατη εκπαίδευση, περίπου 90 εκατ. ευρώ διατίθενται το 2026 για το φοιτητικό στεγαστικό επίδομα. Δρομολογούνται 8.600 νέες κλίνες μέσω ΣΔΙΤ και αναβαθμίσεις υφιστάμενων εστιών με στόχο τον εμπλουτισμό των διαθέσιμων κλινών με 10.000 νέες και ανακαινισμένες στα επόμενα τρία χρόνια. Και φέτος η διαδικασία των μετεγγραφών θα ξεκινήσει νωρίτερα με στόχο να έχουν ολοκληρωθεί ως προς το βασικό σκέλος τους μέχρι τα μέσα Οκτωβρίου.
Έγινε αναφορά στην εξωστρέφεια του ελληνικού δημόσιου Πανεπιστημίου με τα νέα ξενόγλωσσα προπτυχιακά και μεταπτυχιακά προγράμματα αλλά και την πρόοδο των 47 κοινών και διπλών μεταπτυχιακών μέσω του Ταμείου Ανάκαμψης και Ανθεκτικότητας. 
Επίσης η Υπουργός παρουσίασε τις ενέργειες που έχουν ήδη δρομολογηθεί μετά την έκδοση των αποφάσεων του Γ’ Τμήματος του Συμβουλίου της Επικρατείας για τα ΝΠΠΕ έτσι ώστε να αντιμετωπιστούν άμεσα τα ζητήματα των αδειών των τριών πανεπιστημίων καθώς και της πιστοποίησης των προγραμμάτων σπουδών αυτών. 

Η κυβερνητική δέσμευση στηρίζεται στην έγκαιρη αντιμετώπιση των προβλημάτων, τη συστηματική παρακολούθηση της εφαρμογής των μέτρων και το μετρήσιμο αποτέλεσμα για μαθητές και φοιτητές, οικογένειες και εκπαιδευτικούς.

3. Ο Υπουργός Ανάπτυξης κ. Παναγιώτης Θεοδωρικάκος ενημέρωσε το Υπουργικό Συμβούλιο για τη μέχρι τώρα πορεία υλοποίησης της Εθνικής Κοινωνικής Συμφωνίας για τη μείωση των τιμών, με στόχο τη μείωση του κόστους ζωής για τα νοικοκυριά μέσα από ουσιαστικές μειώσεις σε βασικά προϊόντα ευρείας κατανάλωσης.
Μέχρι τις 20 Αυγούστου έχουν ενταχθεί στην πρωτοβουλία 750 κωδικοί επώνυμων προϊόντων και 100 κωδικοί ιδιωτικής ετικέτας, με μέση μείωση τιμών περίπου 7%. Στην πρωτοβουλία συμμετέχουν 62 προμηθευτές και 10 αλυσίδες σούπερ μάρκετ. Η πρωτοβουλία καλύπτει ένα ευρύ φάσμα βασικών κατηγοριών τροφίμων και ειδών καθημερινής ανάγκης: από γαλακτοκομικά, κρέας, ζυμαρικά και όσπρια έως καθαριστικά, προϊόντα προσωπικής υγιεινής, παιδικές τροφές και πάνες.
Παράλληλα, δίνεται έμφαση στη σχολική αγορά, όπου συμμετέχουν 6 αλυσίδες λιανικής, με μειώσεις σε 300 κωδικούς σχολικών ειδών.
Θα πρέπει να σημειωθεί η σχετική λίστα παραμένει ανοιχτή, μια και σε καθημερινή βάση προστίθενται νέοι κωδικοί προϊόντων και προμηθευτές.
Ο κ. Θεοδωρικάκος επεσήμανε ότι παρά τον αρνητικό  πληθωρισμό στα τρόφιμα που καταγράφηκε τον Ιούλιο στην Ελλάδα, η κατάσταση δεν επιτρέπει κανέναν εφησυχασμό, μιας και η ευρύτερη γεωπολιτική εικόνα με τους δύο πολέμους που βρίσκονται σε εξέλιξη, αποτελεί πηγή πληθωριστικών πιέσεων εξαιτίας της μεγάλης αύξησης των τιμών του πετρελαίου διεθνώς, ενόψει του χειμώνα.

4. Ο Αντιπρόεδρος της Κυβέρνησης και Υπουργός Επικρατείας κ. Κωνσταντίνος Χατζηδάκης και ο Υφυπουργός στον Πρωθυπουργό κ. Αθανάσιος Κοντογεώργης εισηγήθηκαν στο Υπουργικό Συμβούλιο την κυβερνητική στρατηγική «Περιφέρεια 2030»: Άξονες εδαφικής συνοχής - Κυβερνητική Επιτροπή για τη Νησιωτικότητα και Ειδική Γραμματεία Ορεινών Περιοχών.
Κεντρικός στόχος της Κυβέρνησης είναι η μετάβαση σε ένα περισσότερο πολυκεντρικό μοντέλο ανάπτυξης, με ισχυρές Περιφέρειες, δυναμικές τοπικές πόλεις, και ζωντανά χωριά και νησιά. Πρόκειται για περιοχές ζωτικής σημασίας, στις οποίες ζουν περίπου 2,3 εκατομμύρια πολίτες, σχεδόν το ένα πέμπτο του πληθυσμού της χώρας. 
Η Ελλάδα προετοιμάζεται ενεργά για τη νέα ευρωπαϊκή περίοδο και το Πολυετές Δημοσιονομικό Πλαίσιο 2028-2034. Η χώρα διεκδικεί την αναγνώριση του αντικειμενικού «εδαφικού κόστους» της νησιωτικότητας και της ορεινότητας, με πρόσθετη και διακριτή χρηματοδοτική κατανομή πέραν των γενικών κοινωνικοοικονομικών κριτηρίων. Η ελληνική πλευρά προσέρχεται στη συζήτηση αυτή διαμορφώνοντας 50 Τοπικά Σχέδια Ανάπτυξης -ένα για κάθε περιφερειακή ενότητα- καθώς και τομεακές πολιτικές για την περιφέρεια που συγκροτούν έναν ενιαίο χάρτη αναγκών, μεταρρυθμίσεων και έργων. 
Στον τομέα της Ορεινότητας, η Ειδική Γραμματεία που λειτουργεί ήδη στην Προεδρία της Κυβέρνησης αναλαμβάνει τον μόνιμο εκτελεστικό συντονισμό των πολιτικών. Άμεσα εισάγονται νέες πρωτοβουλίες όπως η «Συμμαχία για τα Ορεινά», τα «Ζωντανά Χωριά», οι «Διάλογοι για την Ορεινότητα» και η ψηφιακή πλατφόρμα apokentrosi.gov.gr, ένας ενιαίος κόμβος πληροφόρησης που θα υποστηρίζει πολίτες που επιθυμούν μετεγκατάσταση. Στο χρηματοδοτικό σκέλος, βρίσκονται υπό επεξεργασία δέκα νέες Ολοκληρωμένες Χωρικές Επενδύσεις (ΟΧΕ) σε λειτουργικές ορεινές ενότητες, ενώ ήδη δρομολογείται η υλοποίηση έργων 400 εκατ. ευρώ από το ΕΣΠΑ, 50 προγράμματα LEADER ύψους 144,9 εκατ. ευρώ,  163 έργα αγροτικής οδοποιίας προϋπολογισμού 83 εκατ. ευρώ και δεκάδες μικρά και μεγάλα έργα σε ορεινές περιοχές για υποδομές και διασυνδέσεις, αναπλάσεις και διαχείριση αποβλήτων και απορριμμάτων, ψηφιακές αναβαθμίσεις κ.α. Με ένα δυναμικό πρόγραμμα ορεινού τουρισμού, με ειδικά κίνητρα για την ενίσχυση της επιχειρηματικότητας και της εργασίας, αλλά και των κοινωνικών υπηρεσιών στις δυσπρόσιτες περιοχές, δημιουργούμε τις προϋποθέσεις για την αναζωογόνηση των ορεινών περιοχών. 
Αντίστοιχα, για τη Νησιωτικότητα συστήνεται Κυβερνητική Επιτροπή ως μόνιμο όργανο πολιτικού και διυπουργικού συντονισμού, υπό την προεδρία του Αντιπροέδρου της Κυβέρνησης. Ο σχεδιασμός ενισχύεται με νέα σύγχρονα εργαλεία, όπως η ουσιαστική εφαρμογή της Ρήτρας Νησιωτικότητας (island-proofing), και η ανάπτυξη Παρατηρητηρίου Κόστους και Πίνακα Δεικτών Νησιών για τη χάραξη πολιτικής με περισσότερα μετρήσιμα δεδομένα. Παράλληλα, σημειώνεται η συνεχής στήριξη των νησιών μας με τον διπλασιασμό της χρηματοδότησης των θαλάσσιων συγκοινωνιών στα 180 εκατ. ευρώ ετησίως και με 25 νέες γραμμές, το Μεταφορικό Ισοδύναμο, τον μειωμένο ΦΠΑ κατά 30% σε 24 νησιά, την απαλλαγή από ΕΝΦΙΑ στα μικρά νησιά και κοινότητες της ηπειρωτικής Ελλάδας, επενδύσεις σε έργα ύδρευσης και αντιμετώπισης της κλιματικής κρίσης, αναβάθμισης αεροπορικών και λιμενικών υποδομών καθώς και την αξιοποίηση του Ταμείου Απανθρακοποίησης Νήσων με κομβικούς πόρους 2,3 δισ. ευρώ. 
Η στρατηγική ολοκληρώνεται με την πεποίθηση ότι η ισόρροπη ανάπτυξη της χώρας δεν είναι υπόθεση μιας κυβερνητικής θητείας, αλλά αδιαπραγμάτευτος εθνικός στόχος. Όραμα της Κυβέρνησης είναι μια Ελλάδα με πολλούς ισχυρούς πόλους ανάπτυξης, στην οποία κανένας τόπος δεν θα αισθάνεται μακριά από το κέντρο των αποφάσεων και κανένας πολίτης μακριά από τις ευκαιρίες. 


5. Ο Υπουργός Περιβάλλοντος και Ενέργειας κ. Σταύρος Ν. Παπασταύρου και η Υπουργός Τουρισμού κ. Όλγα Κεφαλογιάννη εισηγήθηκαν στο Υπουργικό Συμβούλιο το νέο Ειδικό Χωροταξικό Πλαίσιο για τον τουρισμό.
Το Ειδικό Χωροταξικό Πλαίσιο αποτελεί στρατηγικό εργαλείο εθνικού σχεδιασμού, που θέτει τις προϋποθέσεις για μια οργανωμένη, ισόρροπη και βιώσιμη τουριστική ανάπτυξη. Βάζουμε κανόνες εκεί όπου υπήρχε ασάφεια, στρατηγική εκεί όπου κυριαρχούσε η αποσπασματικότητα και μακροπρόθεσμη προοπτική εκεί όπου συχνά επικρατούσε ο βραχυπρόθεσμος σχεδιασμός. Προστατεύουμε το περιβάλλον, ενισχύουμε την οικονομία και αναβαθμίζουμε την ποιότητα ζωής των πολιτών. Ο τουρισμός, ως εθνικό κεφάλαιο και βαριά βιομηχανία της χώρας, αποκτά για πρώτη φορά ένα σύγχρονο και σταθερό χωρικό πλαίσιο που παρέχει ασφάλεια δικαίου, ενθαρρύνει τις υπεύθυνες επενδύσεις και διασφαλίζει ότι η ανάπτυξη θα συμβαδίζει με την προστασία του φυσικού και πολιτιστικού μας πλούτου. 

Η κατηγοριοποίηση των περιοχών σε ζώνες Α–Ε και των νησιών σε Ομάδες Ι–ΙΙΙ καθορίζει στην πράξη τους όρους με τους οποίους μπορεί να αναπτυχθεί ο τουρισμός σε κάθε περιοχή. Επηρεάζει τον τρόπο ανάπτυξης των τουριστικών επενδύσεων που επιτρέπονται, τα ελάχιστα όρια αρτιότητας για νέα ξενοδοχεία, τη μέγιστη δυναμικότητα σε κλίνες, καθώς και τους όρους προστασίας του φυσικού περιβάλλοντος και της ιδιαίτερης φυσιογνωμίας κάθε περιοχής.

Προβλέπονται αυστηροί και άμεσα εφαρμοστέοι κανόνες προστασίας για την παράκτια ζώνη: από 0 έως 25 μέτρα από την ακτογραμμή, απαγορεύονται στο εξής πλήρως νέες διαμορφώσεις και κατασκευές. Εξαιρούνται μόνο έργα που αφορούν πρόσβαση σε άτομα με αναπηρία, πρόσβαση ασθενοφόρου και συγκεκριμένες παρεμβάσεις που προβλέπονται από τη νομοθεσία για τον αιγιαλό και την παραλία.
Το νέο Ειδικό Χωροταξικό Πλαίσιο προβλέπει πρόσθετες κατευθύνσεις προστασίας για τις περιοχές του Εθνικού Συστήματος Προστατευόμενων Περιοχών, με έμφαση στην ήπια και βιώσιμη τουριστική ανάπτυξη, ενώ καθορίζει το πλαίσιο και τους κανόνες με τους οποίους θα μπορούν να ρυθμίζονται τουριστικές δραστηριότητες, συμπεριλαμβανομένων και των βραχυχρόνιων μισθώσεων. 


6. Ο Υπουργός Περιβάλλοντος και Ενέργειας κ. Σταύρος Ν. Παπασταύρου, ο Υφυπουργός κ. Νικόλαος Τσάφος και η Υφυπουργός κ. Μαρία-Ελένη Σούκουλη-Βιλιάλη εισηγήθηκαν στο Υπουργικό Συμβούλιο το νέο Ειδικό Χωροταξικό Πλαίσιο για τις Ανανεώσιμες Πηγές Ενέργειας.

Σε περιοχές περιβαλλοντικά ευαίσθητες, από τα μικρά νησιά και τις περιοχές Natura έως τα δάση και τους αρχαιολογικούς χώρους, θεσπίζονται σαφέστεροι και αυστηρότεροι κανόνες, ώστε η ενεργειακή μετάβαση να προχωρά με σεβασμό στο περιβάλλον, την πολιτιστική μας κληρονομιά και τις τοπικές κοινωνίες.

Συγκεκριμένα, δεν επιτρέπεται η εγκατάσταση φωτοβολταϊκών σταθμών, μεταξύ άλλων, σε:
· όλες τις προστατευόμενες περιοχές του δικτύου NATURA 2000,
· δάση και δασικές εκτάσεις,
· υγροτόπους Ραμσάρ και μικρούς νησιωτικούς υγροτόπους,
· εθνικούς δρυμούς, κηρυγμένα μνημεία της φύσης και αισθητικά δάση,
· Τοπία Ιδιαίτερου Φυσικού Κάλλους,
· περιοχές προστασίας της πολιτιστικής κληρονομιάς,
· περιοχές με προστατευόμενες αναβαθμίδες,
· Περιοχές Άνευ Δρόμων και
· ακτές κολύμβησης.

Οι αιολικοί σταθμοί απαγορεύονται στο εξής, σε:
· Αττική και τη Μητροπολιτική Περιοχή Θεσσαλονίκης,
· περιοχές με υψόμετρο άνω των 1.200 μέτρων,
· υγροτόπους Ραμσάρ και μικρούς νησιωτικούς υγροτόπους,
· τοπία Ιδιαίτερου Φυσικού Κάλλους και πυρήνες εθνικών δρυμών,
· ιστορικούς τόπους, αρχαία μνημεία, καθώς και
· συγκεκριμένες ζώνες προστασίας της φύσης.
Περιορισμοί στους αιολικούς σταθμούς εισάγονται, επίσης, για:
· νησιά με έκταση μικρότερη των 300 τ.χλμ., με
συγκεκριμένες εξαιρέσεις για κρίσιμες ή κοινωφελείς υποδομές ή για λόγους ασφάλειας του συστήματος,
· εκτός σχεδίου περιοχές στις οποίες προβλέπεται ανάπτυξη χρήσεων τουρισμού και αναψυχής,
· τμήματα ενεργών λατομικών, μεταλλευτικών και εξορυκτικών ζωνών,
· Περιοχές Άνευ Δρόμων και
· ακτές κολύμβησης.

Σε συνδυασμό με το Ειδικό Χωροταξικό για τη Βιομηχανία, διαμορφώνουμε για πρώτη φορά ένα ολιστικό, συνεκτικό και μακρόπνοο πλαίσιο για το πώς θέλουμε να αναπτυχθεί η Ελλάδα τις επόμενες δεκαετίες. Γιατί ανάπτυξη με κανόνες είναι βιώσιμη ανάπτυξη. Σέβεται τις τοπικές κοινωνίες και το περιβάλλον, ενώ προστατεύει τη δυνατότητα για επενδύσεις, οι οποίες χρειάζονται ένα σταθερό και προβλέψιμο πλαίσιο ώστε να είναι σαφές από την αρχή τι επιτρέπεται και τι όχι.

